RIALACHÁN (AE) 2023/129 ÓN gCOIMISIÚN

an 18 Eanáir 2023

lena leasaítear Iarscríbhinní II a ghabhann le Rialachán (CE) Uimh. 396/2005 ó Pharlaimint na hEorpa agus ón gComhairle a mhéid a bhaineann le huasleibhéil iarmhar le haghaidh asocsastróibine, prósulfacarb, seadacsáin agus vailifeanaláite i dtáirgí áirithe nó ar tháirgí áirithe

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (CE) Uimh. 396/2005 ó Pharlaimint na hEorpa agus ón gComhairle an 23 Feabhra 2005 maidir le huasleibhéil d’iarmhair lotnaidicídí i mbia agus i mbeatha de bhunadh plandaí nó ainmhíoch nó ar bhia agus ar bheatha den sórt sin agus lena leasaítear Treoir 91/414/CEE ón gComhairle (1), agus go háirithe Airteagal 14(1), pointe (a) de,

De bharr an mhéid seo a leanas:

(1) I gcás asocsastróibine, prósulfacarb, seadacsáin agus vailifeanaláite leagadh síos uasleibhéil iarmhar (“MRLanna”) in Iarscríbhinn II a ghabhann le Rialachán (CE) Uimh. 396/2005.

(2) An 14 Nollaig 2021, ghlac an Coimisiún Codex Alimentarius uasteorainneacha iarmhair nua Codex (CXLanna) le haghaidh asocsastróibine i nguábhaí agus le haghaidh vailifeanaláite in oinniúin, i seallóidí, i dtrátaí agus in ubhthorthaí (2).

(3) I gcomhréir le hAirteagal 5(3) de Rialachán (CE) Uimh. 178/2002 ó Pharlaimint na hEorpa agus ón gComhairle (3), i gcás inarb ann do chaighdeáin idirnáisiúnta nó i gcás ina gcuirfear i gcrích iad go luath, cuirfear san áireamh iad i bhforbairt nó in oiriúnú dhlí an bhia, ach amháin i gcás ina mbeadh na caighdeáin sin nó codanna ábhartha díobh ina modh neamhéifeachtach nó míchuí chun cuspóirí dlisteanacha dhlí an bhia a chomhlíonadh nó i gcás ina mbeadh údar eolaíoch ann, nó ina dtiocfadh leibhéal cosanta astu a bheadh éagsúil leis an leibhéal a chinntear a bheith iomchuí san Aontas. Thairis sin, i gcomhréir le hAirteagal 13, pointe (e), den Rialachán sin, tá an tAontas chun comhsheasmhacht idir caighdeáin theicniúla idirnáisiúnta agus dlí an bhia a chur chun cinn agus a áirithiú ag an am céanna nach laghdófar an t-ardleibhéal cosanta a ghlactar san Aontas.

(4) Rinne an tÚdarás Eorpach um Shábháilteacht Bia (“an tÚdarás”) measúnú ar na CXLanna atá beartaithe le haghaidh asocsastróibine i nguábhaí agus le haghaidh vailifeanaláite in oinniúin, i seallóidí, i dtrátaí agus in ubhthorthaí, agus tháinig sé ar an gconclúid go bhfuil siad sábháilte do thomhaltóirí san Aontas (4). Níor chuir an tAontas aon fhorchoimeádas (5) , (6) in iúl don Choiste Codex um Iarmhair Lotnaidicídí maidir leis na CXLanna sin atá beartaithe.

(5) Is iomchuí, dá bhrí sin, na CXLanna sin a chur le Rialachán (CE) Uimh. 396/2005 mar MRLanna. Faoi chuimsiú na meastóireachta ar an CXL atá beartaithe le haghaidh vailifeanaláite i dtrátaí, cuireadh isteach líon leordhóthanach de thrialacha iarmhar agus tháinig an tÚdarás ar an gconclúid gur leor na sonraí sin le haghaidh na n-úsáidí atá á mbreithniú. Dá bhrí sin, an fonóta ábhartha i Rialachán (CE) Uimh. 396/2005 a chuireann i dtábhacht an gá atá ann le sonraí breise, is iomchuí an fonóta sin a scriosadh.

(6) A mhéid a bhaineann le hasocsastróibin, cuireadh iarratas isteach de bhun Airteagal 6(1) de Rialachán (CE) Uimh. 396/2005 ina n-iarrtar na MRLanna atá ann cheana a mhodhnú i leith síolta ráibe agus rois lín. A mhéid a bhaineann le prósulfacarb, cuireadh isteach iarratas den sórt sin i leith luibheanna agus bláthanna inite. A mhéid a bhaineann le seadacsán, cuireadh isteach iarratas den sórt sin i leith prátaí.

(7) I gcomhréir le hAirteagal 8 de Rialachán (CE) Uimh. 396/2005, rinne na Ballstáit lena mbaineann meastóireacht ar na hiarratais sin uile agus cuireadh na tuarascálacha meastóireachta ar aghaidh chuig an gCoimisiún.

(8) Rinne an tÚdarás measúnú ar na hiarratais agus ar na tuarascálacha meastóireachta, agus rinne sé scrúdú faoi leith ar na rioscaí atá ann do thomhaltóirí agus, i gcás inarb ábhartha, d’ainmhithe, agus thug sé tuairimí réasúnaithe faoi na MRLanna atá beartaithe (7). Chuir sé na tuairimí sin ar aghaidh chuig na hiarratasóirí, chuig an gCoimisiún agus chuig na Ballstáit agus chuir sé ar fáil don phobal iad.

(9) A mhéid a bhaineann le hasocsastróibin i ros lín, tháinig an tÚdarás ar an gconclúid nár leor na sonraí a cuireadh isteach chun an MRL atá ann cheana a mhodhnú. Dá bhrí sin, ní iomchuí an MRL sin a mhodhnú.

(10) A mhéid a bhaineann le gach modhnú eile ar MRLanna a d’iarr na hiarratasóirí le aghaidh asocsastróibine, prósulfacarb agus seadacsáin, tháinig an tÚdarás ar an gconclúid gur comhlíonadh na ceanglais go léir maidir le hiomláine na sonraí a cuireadh isteach agus go raibh na modhnuithe ar na MRLanna a d’iarr na hiarratasóirí inghlactha maidir le sábháilteacht an tomhaltóra ar bhonn measúnú ar theagmháil an tomhaltóra i gcás 27 ngrúpa tomhaltóirí Eorpacha shonracha. Leis an gconclúid sin, chuir an tÚdarás san áireamh na sonraí is déanaí ar airíonna tocsaineolaíocha na substaintí. Maidir le teagmháil fhadtéarmach leis na substaintí sin trí chaitheamh na dtáirgí bia go léir a bhféadfadh siad a bheith iontu, agus maidir le teagmháil ghearrthéarmach trí go leor de na táirgí lena mbaineann a chaitheamh, níor léiríodh baol i leith ceachtar acu sin go sárófaí an iontógáil laethúil inghlactha nó an ghéardháileog thagartha.

(11) A mhéid a bhaineann le prósulfacarb i luibheanna agus i mbláthanna inite, bhí roinnt faisnéise faoi thrialacha iarmhar sainaitheanta roimhe sin ag an Údarás Eorpach um Shábháilteacht Bia, faoi chuimsiú an athbhreithnithe ar na MRLanna atá ann le haghaidh prósulfacarb de réir Airteagal 12 de Rialachán (CE) Uimh. 396/2005 (8), mar fhaisnéis nach raibh ar fáil. Dá bhrí sin, le Rialachán (AE) Uimh. 777/2013 ón gCoimisiún (9) ceanglaíodh sonraí breise maidir le hiarmhair chun an MRL sealadach de 0,05 mg/kg a dheimhniú le haghaidh na substainte gníomhaí sin sna táirgí sin. Faoi chuimsiú an iarratais nua inar iarradh na MRLanna le haghaidh prósulfacarb i luibheanna agus i mbláthanna inite a mhodhnú, cuireadh isteach úsáidí nua agus trialacha iarmhar nua agus tháinig an tÚdarás ar an gconclúid gur leor na sonraí sin le haghaidh na n-úsáidí a bhí á mbreithniú agus chun tacú le MRL nua agus níos airde. Dá bhrí sin, is iomchuí an MRL a mhodhnú agus an fonóta ábhartha i Rialachán (CE) Uimh. 396/2005, fonóta a chuireann i dtábhacht an gá atá ann le sonraí breise, a scriosadh.

(12) Ar bhonn na tuarascála eolaíche agus na dtuairimí réasúnaithe ón Údarás, agus na tosca ábhartha atá liostaithe in Airteagal 14(2) de Rialachán (CE) Uimh. 396/2005, comhlíonann na modhnuithe atá beartaithe ar na MRLanna ceanglais Airteagal 14(2) de Rialachán (CE) Uimh. 396/2005.

(13) Dá bhrí sin, ba cheart Rialachán (CE) Uimh. 396/2005 a leasú dá réir.

(14) Tá na bearta dá bhforáiltear sa Rialachán seo i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

TAR ÉIS AN RIALACHÁN SEO A GHLACADH:

Airteagal 1 Leasaítear Iarscríbhinn II a ghabhann le Rialachán (CE) Uimh. 396/2005 i gcomhréir leis an Iarscríbhinn a ghabhann leis an Rialachán seo.

Airteagal 2 Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh. Beidh feidhm aige ón 26 Feabhra 2023 a mhéid a bhaineann le gach MRL atá beartaithe.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, an 18 Eanáir 2023. Thar ceann an Choimisiúin An tUachtarán Ursula VON DER LEYEN

(1) IO L 70, 16.3.2005, lch. 1.

(2) Tuarascáil ón 44ú seisiún den Choimisiún Codex Alimentarius (REP21/CAC) https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf.

(3) Rialachán (CE) Uimh. 178/2002 ó Pharlaimint na hEorpa agus ón gComhairle an 28 Eanáir 2002 lena leagtar síos prionsabail ghinearálta agus ceanglais ghinearálta maidir le dlí an bhia, lena mbunaítear an tÚdarás Eorpach um Shábháilteacht Bia agus lena leagtar síos nósanna imeachta in ábhair a bhaineann le sábháilteacht bia (IO L 31, 1.2.2002, lch. 1).

(4) Scientific support for preparing an EU position for the 52nd Session of the Codex Committee on Pesticide Residues (CCPR) [Tacaíocht eolaíoch chun seasamh an Aontais a ullmhú don 52ú Seisiún den Choiste Codex maidir le hIarmhair Lotnaidicídí (CCPR)]. EFSA Journal [Iris EFSA], 2021;19(8):6766.

(5) Barúlacha ón Aontais Eorpaigh maidir le Codex CX/PR 21/52/5(REV):https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf.

(6) Tuarascáil ón 52ú seisiún den Choiste Codex maidir le hIarmhair Lotnaidicídí REP21/PR: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf.

(7) Tá tuarascálacha eolaíocha ó EFSA ar fáil ar líne: http://www.efsa.europa.eu.

Reasoned Opinion on the modification of the existing maximum residue levels for azoxystrobin in rapeseeds and linseeds [Tuairim réasúnaithe faoi mhodhnú a dhéanamh ar na huasleibhéil iarmhar atá ann cheana i gcás asocsastróibine i síolta ráibe agus i ros lín]. EFSA Journal [Iris EFSA] 2022;20(1):7051.

Reasoned Opinion on the modification of the existing maximum residue levels for prosulfocarb in herbs and edible flowers [Tuairim Réasúnaithe faoi mhodhnú a dhéanamh ar na huasleibhéil iarmhar atá ann cheana i gcás prósulfacarb i luibheanna agus i mbláthanna inite]. EFSA Journal [Iris EFSA] 2022;20(5):7334.

Reasoned Opinion on the modification of the existing maximum residue level for sedaxane in potatoes [Tuairim réasúnaithe faoi mhodhnú a dhéanamh ar an uasleibhéil iarmhar atá ann cheana i gcás seadacsáin i bprátaí]. EFSA Journal [Iris EFSA] 2022;20(6):7371.

(8) Tá tuarascálacha eolaíocha ó EFSA ar fáil ar líne: http://www.efsa.europa.eu.

Reasoned Opinion: Review of the existing maximum residue levels (MRLs) for prosulfocarb according to Article 12 of Regulation (EC) No 396/2005. [Tuairim Réasúnaithe: Athbhreithniú ar na huasleibhéil iarmhar atá ann cheana i gcás prósulfacarb de réir Airteagal 12 de Rialachán (CE) Uimh. 396/2005]. EFSA Journal [Iris EFSA] 2011; 9(8):2346.

(9) Rialachán (AE) Uimh. 777/2013 ón gCoimisiún an 12 Lúnasa 2013 lena leasaítear Iarscríbhinní II, III agus V a ghabhann le Rialachán (CE) Uimh. 396/2005 ó Pharlaimint na hEorpa agus ón gComhairle a mhéid a bhaineann le huasleibhéil iarmhar le haghaidh clóidineafop, clómasóin, dé-úróin, eatalfluarailine, iocsainile, iopróvalacarb, hiodraisíd mhailéach, meapainipirime, meataconasóil, prósulfacarb agus teiprealocsaidime i dtáirgí áirithe nó ar tháirgí áirithe, IO L 221, 17.8.2013, lch. 1.